สกู๊ป : มาตรการแก้ปัญหาไกด์เถื่อน
มัคคุเทศก์นำเที่ยวผิดกฎหมาย หรือ ไกด์เถื่อน กำลังสร้างปัญหาให้กับวงการท่องเที่ยวของไทย เพราะถือเป็นการแย่งงานและอาชีพของคนในประเทศ ซึ่งรัฐบาลก็ไม่ได้นิ่งนอนใจได้ออกมาตรการปราบปรามและผลักดันส่งกลับประเทศทั้งหมดหากพบว่ากระทำผิด พร้อมเร่งแก้ปัญหาระยะยาวด้วยการสนับสนุนสถาบันการศึกษาให้ผลิตมัคคุเทศก์เพิ่มมากขึ้น เพื่อรองรับการเติบโตทางการท่องเที่ยวในอนาคต 

จำนวนนักท่องเที่ยวต่างชาติที่หลั่งไหลมาเที่ยวในประเทศหลายล้านคนในช่วงที่ผ่านมา สะท้อนถึงภาพการเติบโตของอุตสาหกรรมการท่องเที่ยว และบริการได้เป็นอย่างดี พร้อมกับการสร้างโอกาส สร้างรายได้ให้กับประชาชนในพื้นที่ต่างๆ โดยเฉพาะมัคคุเทศก์ หรือไกด์นำเที่ยวกลุ่มต่างๆ ที่ได้รับอานิสงส์จากการเติบโตด้านการท่องเที่ยวของไทย ทำให้กลุ่มคนบางกลุ่ม ทั้งชาวไทย และชาวต่างชาติ ฉวยโอกาสหาผลประโยชน์ ด้วยการเป็นไกด์เถื่อน

เพื่อเป็นการป้องปรามไม่ให้เกิดการกระทำผิด ปลัดกระทรวงการท่องเที่ยวและกีฬา ได้ออกมาตรการอย่างเข้มงวด เพื่อลดปัญหาและผลกระทบที่ตามมา นั่นคือการร่วมมือกันของกองบัญชาการตำรวจท่องเที่ยว ร่วมกันผลักดันไกด์เถื่อนผิดกฎหมายกลับประเทศ พร้อมทั้งขึ้นบัญชีดำไม่ให้กลับเข้ามาสู่ประเทศไทยได้อีกหากคนนั้นเป็นชาวต่างชาติ

จากข้อมูลของกระทรวงการท่องเที่ยวและกีฬา ปัจจุบันพบว่ามีมัคคุเทศก์ขึ้นทะเบียนกับกรมการท่องเที่ยว 70,655 คน แบ่งเป็นมัคคุเทศก์ทั่วไป 46,880 คน และมัคคุเทศก์เฉพาะพื้นที่ 19,154 คน ซึ่งยังไม่เพียงพอที่จะต้อนรับนักท่องเที่ยวที่หลั่งไหลเดินทางมาเที่ยว การสนับสนุนให้ให้สถาบันการศึกษาผลิตบัณฑิตที่มีความรู้ความเข้าใจการท่องเที่ยว ถือเป็นทางออกและการแก้ปัญหาระยะยาวได้อีกทางหนึ่งที่รัฐกำลังเร่งผลักดันและส่งเสริมในขณะนี้

ปัจจุบันพบว่า ในประเทศไทย มีไกด์เถื่อนประมาณ 1-2 พันคนในปี 2559 ซึ่งสมาพันธ์สมาคมมัคคุเทศก์อาชีพแห่งประเทศไทยมีความกังวลว่าหากในอนาคตยังไม่สามารถแก้ไขได้ จะทำให้ไกด์เถื่อนเหล่านี้เพิ่มมากขึ้น  ปลัดกระทรวงการท่องเที่ยวและกีฬา ยืนยันว่าจากการประเมินเบื้องต้น ยังมีผลกระทบที่ไม่มากนัก แต่ในระยะยาวเพื่อไม่ให้เป็นปัญหา จะต้องมีการปราบปรามให้หมดสิ้นให้ได้

ซึ่งปัญหาหลักของการเป็นช่องว่างให้ไกด์เถื่อนชาวต่างชาตินี้เข้ามาแอบแผงหากินในประเทศได้ นั่นก็คือภาษาที่สาม ทั้ง จีน เกาหลี ญี่ปุ่น  ที่ไกด์คนไทยยังมีไม่เพียงพอต่อความต้องการรองรับทั้งหมด โดยไทยจะต้องเร่งผลิตบุคลากรให้มีความรู้ความสามรถให้ได้เพื่อมารองปัญหาการคลาดแคลนไกด์และอุดช่องโหว่ที่จะให้ไกด์เถื่อนเหล่านี้แอบแฝงเข้ามาทำมาหากิน